
Saját készítésű probiotikus savanyú tejtermékek hasznos mikrobiotájának hűtve tárolás alatti alakulása

Jelen munkánkban arra kerestük a választ, hogy a laboratóriumi körülmények között különböző állatfajok tejéből előállított, Lactobacillus acidophilus-t (A), bifidobaktériumokat (B) és Streptococcus thermophilus-t (T) tartalmazó probiotikus savanyú tejtermékek hasznos mikrobiotája hogyan alakul a tárolási idő alatt.
 
Négyféle probiotikus fermentált tejet állítottunk elő pasztőrözött tehéntej, tevetej, kecsketej, illetve juhtej alapanyagból, ABT-5 kultúra (Chr. Hansen, Hørsholm, Dánia) hozzáadásával. A késztermékeket hűtőszekrénybe helyeztük, és 4°C-on tároltuk, majd 0, 7, 14, 21, 28, 35 és 42 nap elteltével meghatároztuk a mintákban a színtenyészetet alkotó mikroorganizmus fajok élősejt-számait.
 
A fermentált tevetejben 6 hét alatt nem csökkent szignifikáns mértékben (P > 0,05) a S. thermophilus 108 CFU/cm3 feletti élősejt-száma. A másik három termékről ugyanez nem volt elmondható, de a kokkusz alakú starterbaktériumok túlélési dinamika tejféleségtől függően szignifikánsan (P < 0,05) különbözött. Legkisebb sztreptokokkusz túlélési arány (13,2%) a kecsketejből készült termékben volt megfigyelhető a hűtve tárolás 42. napján.
 
A L. acidophilus kiindulási száma átlagban több mint két nagyságrenddel kisebbnek mutatkozott a S. thermophilus-éhoz képest, és a két faj élősejt-szám változásainak tendenciája is nagymértékben különbözött. Ebben az esetben lassú és nagyjából egyenletes mértékű pusztulás volt megfigyelhető, amely azt eredményezte, hogy a 42. napon mért túlélési arányszámok tekintetében nem volt különbség (P > 0,05) a négy termék között.
 
A Bifidobacterium spp. kezdeti élősejt-száma elérte, sőt többnyire jelentősen meg is haladta a táplálkozás-élettani szempontból kívánatosnak tekintett 106 CFU/g értéket. A tehéntejből és a két kiskérődző faj tejéből gyártott termékek között nem észleltünk különbséget (P > 0,05), míg a tevetejből előállított savanyú tejben mintegy fél nagyságrenddel kisebb kezdeti bifidobaktérium-számot (P < 0,05) tapasztaltunk. A hűtve tárolási idő végére a tehén-, a juh- és a tevetejből készült proibiotikus fermentált tejekben nem csökkent szignifikáns mértékben (P > 0,05) a Bifidobacterium fajok élősejt-száma, miközben a kecsketej alapú termékben jelentős mértékű (közel 80%-os) pusztulást mértünk ugyanennyi idő alatt
 
Összességében megállapítható, hogy a tehéntej, a tevetej, a juhtej és a kecsketej egyaránt alkalmas ABT-típusú probiotikus savanyú tejek előállítására. Az összes megvizsgált minta megfelelő − 106 CFU/cm3 és 107 CFU/cm3 közötti − számú probiotikus laktobacillusz és bifidobaktérium élősejttel volt jellemezhető, a nem probiotikus tejsavbaktériumokból (S. thermophilus) pedig a Magyar Élelmiszerkönyv vonatkozó minimum előírásait 1-2 nagyságrenddel meghaladó mennyiséget tartalmazott.



